કોળી સમાજના તેજસ્વી તારલાં સન્માન સમારંભમાં ધારાસભ્ય ભરતભાઇ પટેલ અને સમાજ અગ્રણી બિપીનભાઇ પટેલે વલસાડના કાંઠાના ગામોમાં દરિયાઇ ખારાશના કારણે પીવાના પાણીની ગંભીર સમસ્યા રજૂ કરી હતી.ઉનાળામાં તો ભારે તંગીથી લોકોને અને ખેતી માટે પણ પાણી મળતું નથી તેવું જણાવતાં કાર્યક્રમ બાદ પત્રકારો સાથેની વાતચીતમાં કુંવરજી બાવળિયાએ ખાત્રી આપતા કહ્યું કે,દરેક ગામમાં પીવાનું પાણી મળી રહે તે માટે તાજેતરમાં ગુજરાત આવી ગયેલા પીએમ નરેન્દ્ર મોદી અને સીએમ વિજયરૂપાણી સાથે ચર્ચા થઇ હતી. તે માટે કાકરાપાળનુું પણ પાણી મળી રહે,ઉપરાંત અહિં દમણગંગાનું દરિયામાં વહી જતું પાણી અટકાવવા નદી પર આડબંધ બાંધવા અને છેવાડાના કે કાંઠાના દરેક ગામો સુધી અને દરેક આવાસોને પાણી મળે તે માટે યોજના તૈયાર કરી રહ્યા છીએ.વલસાડ સર્કિટ હાઉસમાં વલસાડ,નવસારી અને ડાંગ જિલ્લાના પાણી પુરવઠા વિભાગના અધિકારીઓને બોલાવ્યા છે.તેમની સાથે મીટિંગમાં આ અંગે સમીક્ષા કરી દમણગંગાનું પાણી મળે તેવું ઉનાળા પહેલા જ આયોજન થઇ જાય તેવા પ્રયાસની ખાતરી આપી હતી.